KIRJALLINEN KYSYMYS E-3695/00

esittäjä(t): Torben Lund (PSE) komissiolle

(29. marraskuuta 2000)

Aihe: Sivusaaliina saatavia pyöriäisiä koskeva toimintasuunnitelma

USA:ssa on laadittu sivusaaliina saatavien pyöriäisten määrän vähentämistä koskeva suunnitelma, joka on lähetetty komissiolle asian P/99/4288/DK käsittelyn yhteydessä.

Voiko komissio ilmoittaa, mitä konkreettisia toimenpiteitä USA:ssa on toteutettu tämän toimintasuunnitelman johdosta, ja voivatko vastaavat toimenpiteet tulla kyseeseen EU:ssa?

Aikooko komissio harkita EU:n toimintasuunnitelman laatimista, jotta Euroopan kalastuksessa sivusaaliina saatavien pyöriäisten määrää voidaan vähentää?

Franz Fischlerin komission puolesta antama vastaus

(25. tammikuuta 2001)

Tahattomasti pyydystettävien pyöriäisten määrän vähentämiseen tähtäävällä suunnitelmalla, joka pantiin täytäntöön Yhdysvalloissa merinisäkkäiden suojelulainsäädännön nojalla, pyritään muuttamaan eräiden pyydysten (erityisesti verkkojen) käyttötekniikkaa ja -tapaa sekä lisäämään kalastajien, ympäristöjärjestöjen, tiedemiesten ja hallintojen välistä yhteistyötä erityisiä toimintaryhmiä (Take Reduction Teams) perustamalla. Tarkkailijasuunnitelmien täytäntöönpanon osalta arvoisan parlamentin jäsenen olisi huomattava, että eräitä poikkeuksia lukuun ottamatta [Luoteis-Atlantin kalastusjärjestö (NAFO), Amerikan trooppisten tonnikalojen suojelukomissio (IATTC) ja kansainvälinen Atlantin tonnikalojen suojelukomissio (ICCAT)] komissiolla ei ole luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) lisäksi oikeusperustaa vaatia, että jäsenvaltioiden kalastusaluksiin olisi otettava tai saisi ottaa tarkkailijoita.

Komissio pyrkii löytämään ratkaisun niihin tapauksiin, joissa pyöriäiset joutuvat tahattomasti yhteisön kalastajien saaliiksi. Komissio ottaa huomioon sekä tieteelliseltä neuvoa-antavalta elimeltään (tieteellis-tekniseltä kalatalouskomitealta) että kansainväliseltä merentutkimusneuvostolta (ICES) saamansa vankat tieteelliset tiedot ja neuvot ilmoittaessaan kalastuspolitiikkansa toimenpiteistä. Komissio ottaa myös huomioon sellaisten alueellisten kalastusjärjestöjen antamat suositukset, joiden osapuoli yhteisö on [(NAFO), kansainvälinen Itämeren kalastuskomissio, ICCAT, Välimeren kalastusneuvosto (GFCM)].

Tämän vuoksi komissio on pyytänyt tieteellis-teknistä kalatalouskomiteaa kutsumaan koolle vuonna 2001 kokouksen, jossa käsitellään tahatonta pienten valaseläinten pyyntiä. Komissio pyysi myös ICES:a antamaan tietoja ja neuvoja mahdollisimman pian vuoden 2001 aikana seuraavista seikoista: yleiskatsaus kalastuksesta, jolla on suuri vaikutus pieniin valaseläimiin; yleiskatsaus pienten valaseläinten muihin kuolinsyihin; arvio kalastuksen aiheuttamista vaaratekijöistä tunnetuille eläinkannoille ja ohjeet mahdollisista korjaustoimista kalastuksen vaikutuksen vähentämiseksi.

Kuitenkin ennen kuin komissio alkaa laatia uutta lainsäädäntöä, se pyrkii siihen, että nykyisiä yhteisön säännöksiä sovellettaisiin moitteettomasti. On tärkeää muistaa, että jäsenvaltioiden on perustettava tiukka järjestelmä kaikkien valaslajien suojelemiseksi. Lisäksi pyöriäiset sisältyvät edellä mainitun direktiivin liitteeseen II, ja jäsenvaltioiden on nimettävä alueita eurooppalaiseen Natura 2000 -verkostoon. Jäsenvaltioiden olisi myös pantava täytäntöön direktiivin 11 artiklan ja 12 artiklan 4 kohdan säännökset, joissa säädetään tahattoman valaseläinten pyynnin valvonnasta ja seurannasta. Jäsenvaltioiden säädettynä velvoitteena on panna nämä säännöt täytäntöön ja varmistaa niiden noudattaminen.

(1) EYVL L 206, 22.7.1992.